A madarak csak addig támadnak, amíg a fiókáik ki nem repülnek.

Agresszív madarak csaptak le a látogatókra a Tömő utca és a Füvészkert utca sarkán található játszótéren, ezért egy időre le kellett zárni – derül ki az RTL Klub Híradójának riportjából.

A környék több lakója is elmondta, hogy a madarak zuhanórepülésben csaptak le azokra, akik a játszótérre merészkedtek. Az egyik lány az esernyőjével volt kénytelen védekezni ellenük.

A varjak a játszótér egyik fáján fészkelnek, és nagyjából két hete randalíroznak a környéken.

A Híradónak a Magyar Madártani és Természetvédelmi Egyesület szóvivője azt mondta, miután a fiókáik felcseperednek, a varjak felhagynak majd az agresszív viselkedéssel.

Orbán Zoltán szerint addig se hagyjuk magunkat megfélemlíteni. „Ha megijedünk tőle, hátat fordítunk neki, akkor jön utánunk, és lehet, hogy még a fejünkre is koppint. Ne váljunk áldozattá! Álljunk meg, kiabáljunk, hadonásszunk, szatyrot lengessünk! Ha nagyobbnak, félelmetesebbnek mutatjuk magunkat, akkor a varjú nem fog hozzánk érni.”

Az önkormányzat közlése szerint pénteken nyitják meg újra a teret, amennyiben addigra rendeződik a helyzet.